b'\n_START_ARTICLE_\nKerataanisulfaatti\n_START_PARAGRAPH_\nKerataanisulfaatti (KS) on yksi glykosaminoglykaaneista. Sen rakenteessa toistuvana yksikk\xc3\xb6n\xc3\xa4 ovat galaktoosi ja N-asetyyliglukosamiini. Kerataanisulfaattia esiintyy muun muassa rustokudoksessa.\n_START_SECTION_\nOminaisuudet ja merkitys\n_START_PARAGRAPH_\nKerataanisulfaatti koostuu glykosidisell\xc3\xa4 sidoksella toisiinsa liittyneist\xc3\xa4 galaktoosi- ja N-asetyyliglukosamiiniyksik\xc3\xb6ist\xc3\xa4. Sek\xc3\xa4 galaktoosi- ett\xc3\xa4 N-asetyyliglukosamiiniyksik\xc3\xb6ihin voi olla ester\xc3\xb6ityneen\xc3\xa4 sulfaattiryhmi\xc3\xa4. Molekyylipainoltaan kerataanisulfaattimolekyyli vaihtelee huomattavasti ja on tyypillisesti 5\xe2\x80\x9315 kDa. Kerataanisulfaattia esiintyy liittynein\xc3\xa4 proteiineihin muun muassa rustokudoksen aggregaanissa, luustossa, silm\xc3\xa4n sarveiskalvolla ja aivoissa. Kerataanisulfaatti poikkeaa muista glykosaminoglykaanista siten, ett\xc3\xa4 se ei kiinnity proteiinin seriiniaminohappoon ksyloosisokerin v\xc3\xa4lityksell\xc3\xa4 vaan joko suoraan asparagiiniaminohappoon tai N-asetyyligalaktosamiinin v\xc3\xa4lityksell\xc3\xa4 seriinin tai treoniiniin._NEWLINE_Rustokudoksessa kerataanisulfaatti vuorovaikuttaa hyaluronihapon kanssa ja linkitt\xc3\xa4\xc3\xa4 proteoglykaanit aggregaateiksi. Kerataanisulfaatti on voimakkaasti negatiivisesti varautunut ja vaikuttaa siten proteoglykaanin fysikaaliskemiallisiin ominaisuuksiin. Kerataanisulfaatin suhteellinen m\xc3\xa4\xc3\xa4r\xc3\xa4 rustokudoksessa lis\xc3\xa4\xc3\xa4ntyy ihmisen ik\xc3\xa4\xc3\xa4ntyess\xc3\xa4. Silm\xc3\xa4n sarveiskalvo sis\xc3\xa4lt\xc3\xa4\xc3\xa4 runsaasti kerataanisulfaattia solujen v\xc3\xa4lisess\xc3\xa4 aineessa ja kerataanisulfaatilla on rooli er\xc3\xa4\xc3\xa4ss\xc3\xa4 periytyv\xc3\xa4ss\xc3\xa4 sarveiskalvodystrofiasairaudessa.'